L-aqwa siltiet mill-opri tal-kompożitur Girolamo Abos li twieled Malta fil-bidu tas-seklu tmintax se jiġu ppreżentati f’kunċert imtella’ minn Festivals Malta. Abos kien bena karriera ta’ suċċess fil-mużika fl-Italja. Festivals Malta se tippreżenta kunċert bl-isbaħ siltiat mill-opri tal-kompożitur Girolamo Abos. Il-kunċert se jsir fl-ewwel sibt ta’ Diċembru fil-Palazz tal-Inkwiżitur, il-Birgu, minn grupp ta’ mużiċisti taħt id-direzzjoni tas-surmast Malti bbażat f’Londra, Ian Peter Bugeja. Is-Surmast Bugeja qal li l-kompożizzjonjiet kienu strutturati mill-ġdid mill-manuskritti ta’ Abos u se tkun l-ewwel darba li se jiġu interpretati f’kunċert wieħed mindu nkitbu fis-seklu tmintax. Il-programm jinkludi siltiet vokali interpretati mis-sopran Nicola Said, il-mezzo sopran Claire Ghigo u l-Countertenor Cenk Karaferya. ”Il-mużika tiegħu kienet interpretata minn numru ta’ kantanti famużi tas-seklu tmintax. F’Malta din il-mużika se tiġi interpretata minn Les Bougies Baroques, l-orkestra li ddoqq il-mużika tal-perjodu tas-seklu tmintax.” Id-direttur ta’ Festivals Malta, Annabelle Stivala, qalet li flimkien mal-Kunsill Malti għall-Arti qed timpenja ruħha biex trawwem kuxjenza dwar il-patrimonju mużikali tal-kompożituri Maltin. Qalet li ħafna minn dawn ix-xogħlijiet li għandhom valur kulturali imprezzabbli huma mifruxa mal-Ewropa u qed jerġgħu jinġiebu Malta, bis-saħħa fost oħrajn tal-Fond tal-Kompożituri Maltin Girolamo Abos twieled il-Belt fl-1715 u ta’ età żgħira mar l-Italja jistudja l-mużika. Hu kkompona opra u mużika liturġika. Kiteb erbatax-il opra għat-teatri tal-opra f’ Napli, Ruma u Londra. Miet fl-età ta’ 45 sena.